Fjóla Signý og Dagur Fannar Íslandsmeistarar 29. ágúst , 2019 Meistaramót Íslands í fjölþrautum fór fram á Akureyri helgina 17. - 18. ágúst . Tveir keppendur frá frjálsíþróttadeild Selfoss tóku þátt í mótinu og urðu báðir Íslandsmeistarar . Fjóla Signý Hannesdóttir varð Íslandsmeistari kvenna í sjöþraut . Hún krækti sér í 4.529 stig . Hún hljóp 200 m á 26,81 sek , 100 m grind á tímanum 14,55 sek , stökk 1,64 m í hástökki og 5,20 m í langstökki , kastaði kúlunni 9,61 m og spjótinu 23,72 m og endaði á því að hlaupa 800 m á 2:34 , 37 mín . Frábært hjá okkar ötulu afrekskonu en Fjóla Signý er búin að eiga flott sumar og er öðrum iðkendum deildarinnar mikil hvatning , frábær liðsmaður sem gefst aldrei upp . Dagur Fannar Einarsson varð Íslandsmeistari í tugþraut í flokki 16 - 17 ára með 6.291 stig . Árangurinn er yfir HSK-metinu sem hann setti sjálfur fyrr í sumar en því miður var vindur yfir leyfilegum mörkum . Þess má geta að Dagur Fannar hefði komist inn í stórmótahóp FRÍ ef þrautin hefði verið lögleg . Hann hljóp 100 m á 11,54 sek , 400 m á 53,22 sek , 1.500 m á 4:40 , 42 mín og 110 m grind á tímanum 15,32 sek . Hann stökk yfir 1,72 m í hástökki , stökk 6,40 m í langstökki , í stangarstökki flaug hann yfir 3,54 m , kastaði kúlunni 12,12 m og spjótið flaug 46,38 m . Frábær árangur hjá okkar efnilega tugþrautarmanni . Dagur Fannar er búinn að vera á mikilli siglingu í allt sumar , hann er virkilega duglegur að æfa og frábært efni í góðan tugþrautarmann .